DA Den Europæiske Unions Tidende L 169/27

EUROPA-PARLAMENTETS OG RÅDETS AFGØRELSE Nr. 555/2014/EU

af 15. maj 2014

om Unionens deltagelse i et europæisk metrologiprogram for innovation og forskning (EMPIR), der iværksættes i fællesskab af flere medlemsstater

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 185 og artikel 188, stk. 2,

under henvisning til forslag fra Europa-Kommissionen,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (1),

efter den almindelige lovgivningsprocedure (2), og

ud fra følgende betragtninger:

(1) I sin meddelelse af 3. marts 2010 med titlen: "Europa 2020 – en strategi for intelligent, bæredygtig og inklusiv vækst" ("Europa 2020-strategien") understreger Kommissionen behovet for at skabe gunstige betingelser for investeringer i viden og innovation med henblik på at opnå intelligent, bæredygtig og inklusiv vækst i Unionen. Både Europa-Parlamentet og Rådet har godkendt denne strategi.

(2) Europa-Parlamentets og Rådets forordning (EU) nr. 1291/2013 (3) oprettede Horisont 2020-rammeprogrammet for forskning og innovation (2014-2020) ("Horisont 2020"). Horisont 2020 har til formål at opnå en større indvirkning for så vidt angår forskning og innovation ved at bidrage til styrkelsen af offentlig-offentlige partnerskaber, herunder gennem Unionens deltagelse i programmer, der iværksættes af flere medlemsstater i overensstemmelse med artikel 185 i traktaten om Den Europæiske Unions funktionsmåde.

(3) Offentlig-offentlige partnerskaber bør sigte mod at udvikle tættere samspil, øge koordineringen og undgå unødig overlapning med EU-forskningsprogrammer og internationale, nationale og regionale forskningsprogrammer og bør fuldt ud overholde de generelle principper i Horisont 2020, navnlig principperne vedrørende åbenhed og gennemsigtighed. Endvidere bør der sikres fri adgang til videnskabelige publikationer.

(4) Ved Europa-Parlamentets og Rådets beslutning nr. 912/2009/EF (4), besluttede Fælleskabet at yde et finansielt bidrag til det europæiske program for metrologisk forskning ("EMRP"), som skulle matche bidraget fra deltagerlandene, men ikke overstige 200 000 000 EUR, i perioden for gennemførelsen af Det Europæiske Fællesskabs syvende rammeprogram for forskning, teknologisk udvikling og demonstration (2007-2013), som er oprettet ved Europa-Parlamentets og Rådets afgørelse nr. 1982/2006/EF (5).

(5) I april 2012 fremlagde Kommissionen en rapport for Europa-Parlamentet og Rådet om en foreløbig evaluering af det europæiske program for metrologisk forskning – EMRP. Denne foreløbige evaluering var blevet foretaget af et ekspertpanel tre år efter programmets start. Ekspertpanelets overordnede holdning var, at EMRP er et velforvaltet fælles europæisk forskningsprogram, der allerede har opnået et forholdsvis højt niveau af videnskabelig, forvaltningsmæssig og finansiel integration. Ekspertpanelet bemærkede dog dets begrænsede industrielle udnyttelse, begrænsede åbning ud mod ekspertise uden for de metrologiske institutter og utilstrækkelige kapacitetsopbygning. Ekspertpanelet var også af den opfattelse, at der kunne opbygges et mere inklusivt europæisk forskningsområde inden for metrologi ved at gennemføre EMRP.

(6) I henhold til Rådets afgørelse 2013/743/EU (6) kan der tilvejebringes yderligere støtte til EMRP.

(7) I overensstemmelse med Europa 2020-strategien og dens flagskibsinitiativer, især "Innovation i EU", "En digital dagsorden for Europa", "Et ressourceeffektivt Europa" og "En industripolitik for en globaliseret verden" vil det europæiske metrologiprogram for innovation og forskning ("EMPIR") være et mere ambitiøst og inklusivt program, der gennemføres over en periode på 10 år (2014-2024) af 28 deltagerlande. Som led i forbedringerne i forhold til det tidligere program vil EMPIR omfatte aktiviteter inden for henholdsvis innovation og industriel udnyttelse, forskning med henblik på normer, standardisering og lovgivningsformål samt kapacitetsopbygning.

(8) Deltagerlandene agter at bidrage til iværksættelsen af EMPIR i hele programmets løbetid, dvs. 2014-2024. For at tage hensyn til varigheden af Horisont 2020 bør indkaldelser af forslag under EMPIR iværksættes senest den 31. december 2020. I behørigt begrundede tilfælde kan indkaldelser af forslag iværksættes senest den 31. december 2021.

(9) Aktiviteterne i EMPIR bør være i overensstemmelse med målene og forsknings- og innovationsprincipperne i Horisont 2020 og med de generelle principper og betingelser i artikel 26 i forordning (EU) nr. 1291/2013.

(10) Der bør sættes et loft over Unionens finansielle deltagelse i EMPIR i Horisont 2020 løbetid. Under dette loft bør Unionens bidrag være lig med bidraget fra de lande, der deltager i EMPIR, for at opnå en stor løftestangsvirkning og sikre en stærkere integration af deltagerlandenes programmer.

(11) I overensstemmelse med målene for forordning (EU) nr. 1291/2013 bør enhver medlemsstat og ethvert land, der er associeret med Horisont 2020, være berettiget til at deltage i EMPIR.

(12) Unionens finansielle bidrag bør være betinget af, at deltagerlandene officielt forpligter sig til at bidrage til gennemførelsen af EMPIR og til at overholde disse forpligtelser. Deltagerlandenes bidrag til EMPIR bør omfatte et bidrag til administrative omkostninger op til et loft på 5 % af EMPIR's budget. Deltagerlandene bør forpligte sig til om nødvendigt at øge deres bidrag til EMPIR gennem en finansieringsreserve på 50 % af deres forpligtelse for sikre, at de kan finansiere deres egne nationale enheder, nationale metrologiinstitutter og udpegede institutter, som deltager i de udvalgte projekter.

(13) Den fælles gennemførelse af EMPIR kræver en gennemførelsesstruktur. Deltagerlandene har etableret en gennemførelsesstruktur for EMRP og oprettede i 2007 EURAMET e.V. ("EURAMET"), den europæiske regionale metrologiorganisation, som en almennyttig sammenslutning efter tysk ret. EURAMET har også opgaver og forpligtelser i forbindelse med europæisk og global harmonisering af metrologi. Medlemskab af EURAMET er åbent for alle europæiske nationale metrologiinstitutter som medlemmer og udpegede institutter som associerede. Medlemskab af EURAMET er ikke betinget af, at der findes nationale metrologiforskningsprogrammer. Idet EURAMET's forvaltningsstruktur ifølge rapporten om foreløbig evaluering af EMRP har vist sig at være effektiv og af høj kvalitet for gennemførelsen af EMRP, bør EURAMET også benyttes til gennemførelsen af EMPIR. EURAMET bør derfor være modtageren af Unionens finansielle bidrag.

(14) For at nå målsætningerne for EMPIR bør EURAMET yde finansiel støtte, primært i form af tilskud til deltagere i aktioner, der er udvalgt på EURAMET-niveau. Disse aktioner bør udvælges efter indkaldelser af forslag under EURAMET's ansvar. Ranglisten bør være bindende, for så vidt angår udvælgelsen af forslag og tildelingen af midler fra Unionens finansielle bidrag og fra deltagerlandenes bidrag til EMPIR-projekter.

(15) Unionens finansielle bidrag bør forvaltes under overholdelse af princippet om forsvarlig økonomisk forvaltning og i overensstemmelse med de relevante bestemmelser om indirekte forvaltning, der er fastsat i Europa-Parlamentets og Rådets forordning (EU, Euratom) nr. 966/2012 (7) og Kommissionens delegerede forordning (EU) nr. 1268/2012 (8).

(16) For at beskytte Unionens finansielle interesser bør Kommissionen have ret til at nedsætte, suspendere eller indstille Unionens finansielle bidrag, hvis EMPIR gennemføres utilstrækkeligt, delvis eller forsinket, eller hvis deltagerlandene ikke bidrager eller bidrager delvis eller forsinket til finansieringen af EMPIR. Disse rettigheder bør indskrives i den delegationsaftale, der skal indgås mellem Unionen og EURAMET.

(17) Med henblik på forenkling bør de administrative byrder nedbringes for alle parter. Dobbelte revisioner og uforholdsmæssig dokumentation og rapportering bør undgås. Når der foretages revisioner, bør der om nødvendigt tages hensyn til de nationale programmers særpræg.

(18) Revisioner hos modtagere af EU-midler, der tildeles i henhold til denne afgørelse, bør sikre, at den administrative byrde nedbringes i overensstemmelse med forordning (EU) nr. 1291/2013.

(19) Deltagelse i indirekte aktioner, som finansieres af EMPIR, skal ske i overensstemmelse med Europa-Parlamentets og Rådets forordning (EU) nr. 1290/2013 (9). På grund af særlige driftsmæssige behov i EMPIR er det imidlertid nødvendigt at fastlægge bestemmelser om undtagelser fra nævnte forordning i overensstemmelse med artikel 1, stk. 3, i forordningen.

(20) Bidraget fra deltagerlandene udgør primært institutionel finansiering af nationale metrologiinstitutter og udpegede institutter, som deltager i de udvalgte projekter. Bidraget fra deltagerlandene bør også omfatte et kontant bidrag til EMPIR's administrationsomkostninger. En del af Unionens bidrag bør tildeles andre enheder end nationale metrologiinstitutter og udpegede institutter, som deltager i de udvalgte projekter. Det bør ved beregningen af Unionens finansielle bidrag til nationale metrologiinstitutter og udpegede institutter, som deltager i EMPIR-projekter, sikres, at Unionens bidrag til EMPIR ikke overstiger deltagerlandenes bidrag. I betragtning af at deltagerlandenes institutionelle finansiering af nationale metrologiinstitutter og udpegede institutter svarer til de generalomkostninger, der tildeles EMPIR-projekterne og ikke refunderes af Unionens bidrag, bør den faste sats på finansiering af nationale metrologiinstitutters og udpegede institutters støtteberettigede indirekte omkostninger tilpasses efter den faste sats i forordning (EU) nr. 1290/2013. Den faste sats på finansiering af nationale metrologiinstitutters og udpegede institutters støtteberettigede indirekte omkostninger bør fastsættes på basis af de fulde indirekte omkostninger, der er anmeldt som støtteberettigede af nationale metrologiinstitutter og udpegede institutter, der deltager i EMRP-projekter, og som er stabile og udgør en pålidelig tilnærmelse af de indirekte omkostninger, som nationale metrologiinstitutter og udpegede institutter, der deltager i EMPIR-projekterne, afholder. Eftersom disse indirekte omkostninger beløber sig til 140 % af de samlede direkte støtteberettigede omkostninger for nationale metrologiinstitutter og udpegede institutter, bortset fra direkte støtteberettigede omkostninger, der vedrører underentrepriser, og gratis naturalydelser, som ikke anvendes på støttemodtagernes adresse, bør den faste sats for finansiering af indirekte omkostninger for nationale metrologiinstitutter og udpegede institutter nedsættes fra 25 %, som fastsat i forordning (EU) nr. 1290/2013, til 5 %. Det er derfor hensigtsmæssigt at fastsætte en fravigelse af artikel 29 i nævnte forordning for nationale metrologiinstitutter og udpegede institutter. Andre enheder, der deltager i EMPIR-projekter, bør finansieres i overensstemmelse med nævnte forordning.

(21) Forslagsindkaldelser fra EMPIR bør også offentliggøres på den fælles deltagerportal og via andre elektroniske formidlingsmetoder under Horisont 2020, som forvaltes af Kommissionen.

(22) I forbindelse med den foreløbige evaluering af EMPIR bør det revurderes, om finansieringsmodellen er velegnet til princippet om matchning af EU-midler og andre midler.

(23) Unionens finansielle interesser bør beskyttes ved hjælp af proportionale foranstaltninger under hele udgiftscyklussen, herunder ved forebyggelse, afsløring og efterforskning af uregelmæssigheder, inddrivelse af midler, der er gået tabt, udbetalt uretmæssigt eller anvendt forkert, og, efter omstændighederne, med administrative og økonomiske sanktioner i overensstemmelse med forordning (EU, Euratom) nr. 966/2012.

(24) Kommissionen bør foretage en foreløbig evaluering til vurdering af navnlig EMPIR's kvalitet og effektivitet, fremskridtene med opfyldelse af de fastlagte målsætninger og en afsluttende evaluering, og bør udarbejde en rapport om disse evalueringer.

(25) På anmodning fra Kommissionen skal EURAMET og deltagerlandene indsende enhver oplysning, som Kommissionen skal bruge til rapporterne om evalueringen af EMPIR.

(26) Målet for denne afgørelse er Unionens deltagelse i EMPIR, nemlig at støtte tilvejebringelsen af passende, integrerede og formålstjenlige metrologiløsninger og oprettelsen af et integreret europæisk metrologiforskningssystem med en kritisk masse og et aktivt engagement på regionalt, nationalt, europæisk og internationalt plan, som ikke i tilstrækkelig grad kan opfyldes af medlemsstaterne alene. Metrologikravenes målestok og kompleksitet fordrer investeringer, som rækker ud over de nationale metrologiinstitutters og udpegede institutters kerneforskningsbudgetter. Den ekspertise, der er nødvendig for forskning i og udvikling af banebrydende metrologiløsninger, er spredt på tværs af nationale grænser og kan derfor ikke samles på nationalt plan. Målene kan derfor bedre nås på EU-plan ved at integrere den nationale indsats i en sammenhængende EU-strategi, samle nationsopdelte forskningsprogrammer, hjælpe med at udforme fælles forsknings- og finansieringsstrategier på tværs af nationale grænser og opnå en kritisk masse af de nødvendige aktører og investeringer; Unionen kan derfor vedtage foranstaltninger i overensstemmelse med nærhedsprincippet, jf. i artikel 5 i traktaten om Den Europæiske Union. I overensstemmelse med proportionalitetsprincippet, jf. nævnte artikel, går denne afgørelse ikke videre, end hvad der er nødvendigt for at nå dette mål —

VEDTAGET DENNE AFGØRELSE:

Artikel 1

Deltagelse i det europæiske metrologiprogram for innovation og forskning

1. Unionen deltager i det europæiske metrologiprogram for innovation og forskning ("EMPIR"), der iværksættes af Belgien, Bosnien-Hercegovina, Bulgarien, Danmark, Den Tjekkiske Republik, Det Forenede Kongerige, Estland, Finland, Frankrig, Grækenland, Irland, Italien, Kroatien, Nederlandene, Norge, Polen, Portugal, Rumænien, Schweiz, Serbien, Slovakiet, Slovenien, Spanien, Sverige, Tyrkiet, Tyskland, Ungarn og Østrig ("deltagerlandene"), i overensstemmelse med betingelserne i denne afgørelse.

2. Enhver medlemsstat udover dem, der er anført i stk. 1, og ethvert andet land, der er associeret med Horisont 2020, kan deltage i EMPIR, forudsat at den pågældende medlemsstat eller det pågældende land opfylder betingelserne i artikel 3, stk. 1, litra c), i denne afgørelse. En medlemsstat eller et associeret land, der opfylder betingelsen i artikel 3, stk. 1, litra c), anses for et deltagerland i forbindelse med denne afgørelse.

Artikel 2

Unionens finansielle bidrag

1. Unionens finansielle bidrag, herunder EFTA-bevillinger, til EMPIR er op til 300 000 000 EUR. Unionens finansielle bidrag betales over de bevillinger på Unionens almindelige budget, der er afsat til de relevante dele af særprogrammet til gennemførelse af Horisont 2020, som er oprettet ved afgørelse 2013/743/EU i overensstemmelse med artikel 58, stk. 1, litra c), nr. vi), og artikel 60 og 61 i forordning (EU, Euratom) nr. 966/2012, og navnlig over bevillingerne afsat til del II "Industrielt lederskab" og del III "Samfundsmæssige udfordringer".

2. Uden at overskride det beløb, der er fastsat i stk. 1, er Unionens finansielle bidrag det samme som deltagerlandenes bidrag til EMPIR, eksklusive deltagerlandenes bidrag til administrationsomkostninger, der overstiger 5 % af EMPIR-budgettet.

3. Unionens finansielle bidrag må ikke anvendes til at dække administrationsomkostninger ved EMPIR.

Artikel 3

Betingelser for Unionens finansielle bidrag

1. Unionens finansielle bidrag er betinget af:

a) at deltagerlandene påviser, at EMPIR er oprettet i overensstemmelse med bilag I og II

b) at deltagerlandene eller de nationale metrologiinstitutter, som er udpeget af deltagerlandene, udpeger EURAMET e.V. ("EURAMET") som den struktur, der er ansvarlig for gennemførelsen af EMPIR og for at modtage, tildele og overvåge Unionens finansielle bidrag

c) at hvert deltagerland forpligter sig til at bidrage til finansieringen af EMPIR og til at etablere en finansieringsreserve på 50 % af forpligtelsesbeløbet

d) at EURAMET demonstrerer sin kapacitet til at gennemføre EMPIR, herunder at modtage, tildele og overvåge Unionens finansielle bidrag i forbindelse med indirekte forvaltning af Unionens budget i overensstemmelse med artikel 58, 60 og 61 i forordning (EU, Euratom) nr. 966/2012, og

e) at der etableres en forvaltningsmodel for EMPIR i overensstemmelse med bilag III.

2. Under gennemførelsen af EMPIR er Unionens finansielle bidrag også betinget af:

a) at EURAMET gennemfører EMPIR's målsætninger som fastlagt i bilag I og aktiviteter som fastlagt i bilag II i overensstemmelse med reglerne for deltagelse og formidling omtalt i artikel 5

b) at der opretholdes en hensigtsmæssig og effektiv forvaltningsmodel i overensstemmelse med bilag III

c) at EURAMET overholder rapporteringskravene som fastlagt i artikel 60, stk. 5, i forordning (EU, Euratom) nr. 966/2012, og

d) at forpligtelserne i denne artikels stk. 1, litra c), overholdes.

Artikel 4

Bidrag fra deltagerlandene

Bidragene fra deltagerlandene består af følgende:

a) bidrag gennem institutionel finansiering af nationale metrologiinstitutter og udpegede institutter, som deltager i EMPIR-projekter

b) finansielle bidrag til EMPIR's administrative omkostninger.

Artikel 5

Regler for deltagelse og formidling

1. I forbindelse med forordning (EU) nr. 1290/2013 anses EURAMET for at være et finansieringsorgan, som tilvejebringer finansiel støtte til indirekte aktioner i overensstemmelse med bilag II til denne afgørelse.

2. Uanset artikel 29, stk. 1, i forordning (EU) nr. 1290/2013 fastsættes indirekte støtteberettigede omkostninger hos nationale metrologiinstitutter og udpegede institutter, som deltager i EMPIR-finansierede projekter, ved at anvende en fast sats på 5 % af deres samlede direkte støtteberettigede omkostninger, undtagen direkte støtteberettigede omkostninger til underentrepriser og omkostninger vedrørende ressourcer, der er stillet til rådighed af tredjeparter, og som ikke anvendes hos støttemodtageren, samt finansiel støtte til tredjeparter.

3. Den foreløbige evaluering af EMPIR, der nævnes i artikel 12, indeholder en vurdering af de fulde indirekte omkostninger hos nationale metrologiinstitutter og udpegede institutter, der deltager i EMPIR-projekter, og den tilhørende institutionelle finansiering.

4. På grundlag af denne vurdering og i forbindelse med artikel 2, stk. 2, kan EURAMET tilpasse den faste sats, der er fastsat i nærværende artikels stk. 2.

5. Hvis det ikke er tilstrækkeligt, kan EURAMET som en undtagelse fra artikel 28, stk. 3, i forordning (EU) nr. 1290/2013 anvende en lavere godtgørelsessats på de støtteberettigede omkostninger hos nationale metrologiinstitutter og udpegede institutter, der deltager i EMPIR-finansierede projekter.

Artikel 6

Gennemførelse af EMPIR

1. EMPIR gennemføres på grundlag af årlige arbejdsplaner.

2. EURAMET yder finansiel støtte, primært i form af tilskud til deltagerne efter forslagsindkaldelser.

Inden fastlæggelsen af emner til hver forslagsindkaldelse indbyder EURAMET interesserede enkeltpersoner eller organisationer fra metrologiforskersamfundet og brugere til at foreslå potentielle forskningsemner.

Artikel 7

Aftaler mellem Unionen og EURAMET

1. Med forbehold af en positiv forudgående vurdering af EURAMET i overensstemmelse med artikel 61, stk. 1, i forordning (EU, Euratom) nr. 966/2012 indgår Kommissionen på vegne af Unionen en delegationsaftale og aftaler om årlig overførsel af midler med EURAMET.

2. Delegationsaftalen jf. stk. 1, indgås i overensstemmelse med artikel 58, stk. 3, og artikel 60 og 61 i forordning (EU, Euratom) nr. 966/2012 og med artikel 40 i Kommissionens delegerede forordning (EU) nr. 1268/2012. I aftalen fastlægges desuden følgende:

a) kravene til EURAMET's bidrag til de resultatindikatorer, der er fastlagt i bilag II til afgørelse 2013/743/EU

b) kravene til EURAMET's bidrag til den overvågning, der er omhandlet i bilag III til afgørelse 2013/743/EU

c) de specifikke resultatindikatorer for EURAMET's funktionsmåde

d) kravene til EURAMET vedrørende tilvejebringelse af information om administrative omkostninger og om detaljerede tal for gennemførelsen af EMPIR

e) aftalerne vedrørende tilvejebringelse af de data, der er nødvendige for at sikre, at Kommissionen kan opfylde sine forpligtelser med hensyn til formidling og rapportering

f) bestemmelser vedrørende offentliggørelse af forslagsindkaldelser fra EMPIR, navnlig på den fælles deltagerportal og via andre elektroniske formidlingsmetoder under Horisont 2020, som forvaltes af Kommissionen.

Artikel 8

Indstilling, nedsættelse eller suspension af Unionens finansielle bidrag

Hvis EMPIR ikke gennemføres eller gennemføres utilstrækkeligt, delvis eller forsinket, kan Kommissionen indstille, forholdsmæssigt nedsætte eller suspendere Unionens finansielle bidrag i overensstemmelse med den igangværende gennemførelse af EMPIR.

Hvis deltagerlandene ikke bidrager eller bidrager delvis eller forsinket til finansieringen af EMPIR, kan Kommissionen indstille, forholdsmæssigt nedsætte eller suspendere Unionens finansielle bidrag, idet den tager hensyn til det finansieringsbeløb, som deltagerlandene har afsat til gennemførelsen af EMPIR.

Artikel 9

Efterfølgende revisioner

1. Efterfølgende revisioner af udgifter til indirekte aktioner udføres af EURAMET i overensstemmelse med artikel 29 i forordning (EU) nr. 1291/2013.

2. Kommissionen kan beslutte selv at udføre de revisioner, der er nævnt i stk. 1. I sådanne tilfælde træffer Kommissionen afgørelse herom i overensstemmelse med de gældende regler, navnlig bestemmelserne i forordning (EU, Euratom) nr. 966/2012, forordning (EU) nr. 1290/2013 og forordning (EU) nr. 1291/2013.

Artikel 10

Beskyttelse af Unionens finansielle interesser

1. Kommissionen træffer egnede foranstaltninger til at sikre, at når der gennemføres aktioner, der finansieres i henhold til denne afgørelse, bliver Unionens finansielle interesser beskyttet ved anvendelse af foranstaltninger til forebyggelse af svig, korruption og andre ulovlige aktiviteter, ved effektiv kontrol og, hvis der konstateres uregelmæssigheder, ved inddrivelse af de uretmæssigt udbetalte beløb samt, efter omstændighederne, ved administrative og finansielle sanktioner, der skal være effektive, stå i rimeligt forhold til overtrædelsens grovhed og have afskrækkende virkning.

2. EURAMET giver Kommissionens personale og andre personer med tilladelse fra Kommissionen samt Revisionsretten adgang til sine lokaler og til al information, herunder i elektronisk form, som er nødvendig for at gennemføre revisionerne.

3. Det Europæiske Kontor for Bekæmpelse af Svig (OLAF) kan efter bestemmelserne og procedurerne i Rådets forordning (Euratom, EF) nr. 2185/96 (10) og Europa-Parlamentets og Rådets forordning (EU, Euratom) nr. 883/2013 (11) og foretage undersøgelser, herunder kontrol og inspektion på stedet, for at klarlægge, om der foreligger svig, korruption eller andre ulovlige aktiviteter, der berører Unionens finansielle interesser, i forbindelse med en aftale eller afgørelse om tilskud eller en kontrakt, der er finansieret i henhold til denne afgørelse.

4. Kontrakter og tilskudsaftaler og -afgørelser, som hidrører fra gennemførelsen af denne afgørelse, indeholder bestemmelser, der udtrykkeligt beføjer Kommissionen, EURAMET, Revisionsretten og OLAF til at udføre revisioner og undersøgelser i overensstemmelse med deres respektive kompetencer.

5. I forbindelse med gennemførelsen af EMPIR træffer deltagerlandene de lovgivningsmæssige, forskriftsmæssige, administrative og andre foranstaltninger, der er nødvendige for at beskytte Unionens finansielle interesser, især for at sikre fuldstændig inddrivelse af Unionens fordringer i overensstemmelse med forordning (EU, Euratom) nr. 966/2012 og delegeret forordning (EU) nr. 1268/2012.

Artikel 11

Meddelelse af oplysninger

1. På anmodning fra Kommissionen sender EURAMET enhver oplysning, der er nødvendig for udarbejdelse af de rapporter, der er omhandlet i artikel 12.

2. Deltagerlandene sender via EURAMET Kommissionen enhver oplysning, som Europa-Parlamentet, Rådet eller Revisionsretten forlanger vedrørende den finansielle forvaltning af EMPIR.

3. Kommissionen indarbejder oplysningerne i denne artikels stk. 2 i de rapporter, der er omhandlet i artikel 12.

Artikel 12

Evaluering

1. Senest den 30. juni 2017 foretager Kommissionen med bistand fra uafhængige eksperter en foreløbig evaluering af EMPIR. Kommissionen udarbejder en rapport om denne evaluering, som indeholder konklusionerne på Kommissionens evaluering og dens bemærkninger. Kommissionen forelægger Europa-Parlamentet og Rådet rapporten senest den 31. december 2017. Der bør ved den foreløbige evaluering af Horisont 2020 tages hensyn til resultaterne af den foreløbige evaluering af EMPIR.

2. Ved afslutningen af Unionens deltagelse i EMPIR, dog senest den 31. december 2024, foretager Kommissionen en endelig evaluering af EMPIR. Kommissionen udarbejder en rapport over denne evaluering, som skal indeholde resultaterne af evalueringen. Kommissionen sender rapporten til Europa-Parlamentet og Rådet.

Artikel 13

Ikrafttræden

Denne afgørelse træder i kraft på tyvendedagen efter offentliggørelsen i Den Europæiske Unions Tidende.

Artikel 14

Adressater

Denne afgørelse er rettet til medlemsstaterne.

Udfærdiget i Bruxelles, den 15. maj 2014. På Europa-Parlamentets vegne M. SCHULZ Formand På Rådets vegne D. KOURKOULAS Formand

(1) Udtalelse af 10. december 2013 (Endnu ikke offentliggjort i EUT).

(2) Europa-Parlamentets holdning af 15.4.2014 (endnu ikke offentliggjort i EUT) og Rådets afgørelse af 6.5.2014.

(3) Europa-Parlamentets og Rådets forordning (EU) nr. 1291/2013 af 11. december 2013 om Horisont 2020 – rammeprogram for forskning og innovation (2014-2020) og om ophævelse af afgørelse nr. 1982/2006/EF (EUT L 347 af 20.12.2013, s. 104).

(4) Europa-Parlamentets og Rådets beslutning nr. 912/2009/EF af 16. september 2009 om Fællesskabets deltagelse i et europæisk program for metrologisk forskning, der gennemføres af flere medlemsstater (EUT L 257 af 30.9.2009, s. 12).

(5) Europa-Parlamentets og Rådets afgørelse nr. 1982/2006/EF af 18. december 2006 om Det Europæiske Fællesskabs syvende rammeprogram for forskning, teknologisk udvikling og demonstration (2007-2013) (EUT L 412 af 30.12.2006, s. 1).

(6) Rådets afgørelse 2013/743/EU af 3. december 2013 om særprogrammet til gennemførelse af Horisont 2020 – rammeprogram for forskning og innovation (2014-2020) og om ophævelse af afgørelse 2006/971/EF, 2006/972/EF, 2006/973/EF, 2006/974/EF og 2006/975/EF (EUT L 347 af 20.12.2013, s. 965).

(7) Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT L 298 af 26.10.2012, s. 1).

(8) Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til forordning (EU, Euratom) nr. 966/2012 (EUT L 362 af 31.12.2012, s. 1).

(9) Europa-Parlamentets og Rådets forordning (EU) nr. 1290/2013 af 3. december 2013 om reglerne for deltagelse og formidling i "Horisont 2020 for forskning og innovation (2014-2020)" og om ophævelse af forordning (EF) nr. 1906/2006 (EUT L 347 af 20.12.2013, s. 81).

(10) Rådets Forordning (Euratom, EF) nr. 2185/96 af 11. november 1996 om Kommissionens kontrol og inspektion på stedet med henblik på beskyttelse af De Europæiske Fællesskabers finansielle interesser mod svig og andre uregelmæssigheder (EFT L 292 af 15.11.1996, s. 2).

(11) Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1).

BILAG I MÅLSÆTNINGER FOR EMPIR EMPIR har følgende generelle målsætninger: a) at tilvejebringe hensigtsmæssige, integrerede og formålstjenlige metrologiløsninger til støtte for innovation og industriens konkurrenceevne og måleteknologier med henblik på at løse samfundsmæssige udfordringer inden for f.eks. sundhed, miljø og energi, herunder støtte til udformning og gennemførelse af politikker b) at skabe et integreret europæisk metrologiforskningssystem med en kritisk masse og et aktivt engagement på regionalt, nationalt, europæisk og internationalt plan.

BILAG II INDIREKTE AKTIONER STØTTET AF EMPIR 1. EMPIR kan støtte følgende indirekte aktioner på området for fælles forskning og teknologisk udvikling: 1.1. videnskabelige og tekniske aktioner, der støtter grundlæggende videnskabelig metrologi og dermed danner grundlag for alle efterfølgende trin, herunder anvendt metrologiforskning og -udvikling og metrologirelaterede tjenester 1.2. metrologiforskning med henblik på at finde løsninger på samfundsmæssige udfordringer, idet der lægges vægt på energi, miljø og sundhed 1.3. forskning med henblik på at udvikle nyskabende måleinstrumenter, der skal få erhvervslivet til at indføre metrologiske teknologier til stimulering af innovationen i erhvervslivet 1.4. metrologiforskning og -udvikling forud for og i forbindelse med udvikling af prioriterede dokumentationsstandarder med det formål at udnytte ekspertisen på metrologiinstitutter i deltagerlandene og dermed støtte politikgennemførelse og fremskynde innovative produkter og tjenester til markedsføring 1.5. kapacitetsopbygningsaktiviteter inden for metrologien på forskellige teknologiske niveauer med henblik på at oprette et afbalanceret og integreret metrologisystem i deltagerlandene og sætte dem i stand til at udvikle deres videnskabelige og tekniske kapaciteter på metrologiområdet. 2. EMPIR kan støtte yderligere aktioner med henblik på formidling og udnyttelse af resultaterne af metrologiforskningen. EMPIR kan støtte andre aktioner med specifikt sigte på metrologiinstitutter, som ikke eller kun i begrænset omfang råder over videnskabelig kapacitet, ved at støtte disse i at bruge andre europæiske, nationale eller regionale programmer til uddannelse og mobilitet, grænseoverskridende samarbejde eller investering i metrologiinfrastruktur. 3. EMPIR kan støtte tilrettelæggelsen af netværksaktiviteter for at fremme EMPIR og maksimere programmets virkning. 4. De indirekte aktioner, der er nævnt i pkt. 1, gennemføres af nationale metrologiinstitutter og institutter, der er udpeget af den relevante nationale myndighed. EMPIR tilskynder og støtter dog andre enheders deltagelse i alle EMPIR's indkaldelser. Denne tilgang forventes at medføre, at ca. 15 % af EMPIR's budget går til disse enheder.